CELEX: C2005/057/45
Language: et
Date: 2005-03-05 00:00:00
Title: Kohtuasi T-465/04: European Dynamics SA 25. novembri 2004. aasta hagi Euroopa Ühenduste Komisjoni vastu

5.3.2005   
            
            
               ET
            
            
               Euroopa Liidu Teataja
            
            
               C 57/26
            
         European Dynamics SA 25. novembri 2004. aasta hagi Euroopa Ühenduste Komisjoni vastu
   (Kohtuasi T-465/04)
   (2005/C 57/45)
   Kohtumenetluse keel: inglise
   European Dynamics SA, asukoht Ateena (Kreeka), esitas 25. novembril 2004 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on N. Korogiannakis.
   Hageja palub esimese astme kohtul:
   
               —
            
            
               tühistada komisjoni (kalanduse peadirektoraat) 15. septembri 2004. aasta otsus, millega hageja pakkumist ei tunnistatud edukaks ning tühistada lepingu sõlmimine ametisoleva töövõtjaga;
            
         
               —
            
            
               kohustada komisjoni hageja esitatud pakkumist uuesti läbi vaatama;
            
         
               —
            
            
               jätta hageja kohtukulud ja muud hagi esitamisega seotud kulud komisjoni kanda isegi juhul, kui hagi rahuldamata jäetakse.
            
         Õiguslikud alused ja peamised argumendid
   Hagejaks olev ettevõtja esitas komisjoni pakkumismenetluses FISH/2004/02 (1) pakkumise arvutite ja muude kalanduse peadirektoraadi infosüsteemidega seotud teenuste pakkumiseks. Vaidlustatud otsusega jäeti see pakkumine kõrvale ning leping sõlmiti teise pakkujaga, kes oli samas ka ametisolev töövõtja.
   Nimetatud otsuse tühistamise nõude toetuseks väidab hageja esiteks, et komisjon rikkus mittediskrimineerimise ja vaba konkurentsi põhimõtteid. Hageja leiab, et komisjoni otsus nõuda kahekuulist prooviaega diskrimineeris teda võrreldes töövõtjaga, kelle suhtes prooviaega ilmselt tarvis ei olnud. Samas väidab hageja, et pakkumismenetluse objektiks oleva rakendustarkvara puudutava informatsiooni edastamine pakkujatele oli puudulik, kusjuures ametisoleval töövõtjal oli loomulikult piiramatu ligipääs sellisele informatsioonile.
   Lisaks väidab hageja, et komisjon rikkus Finantsmäärust, (2) samuti direktiivi 92/50 (3) kuna kasutas hindamiskriteeriume, mida ei olnud toodud pakkumiskutses, nimelt hageja pakutud meeskonna suurust, mida komisjon pidas liiga suureks ning hageja meeskonna keskmist töökogemust aastates, mida komisjon pidas madalamaks sellest, mida edukas pakkuja oli pakkunud.
   Lisaks leiab hageja, et komisjon tegi hageja pakkumise hindamisel ilmse hindamisvea, eriti oma hinnangutes väljapakutava meeskonna kompetentsuse ja hageja hinnapakkumise kohta, mille puhul hageja väite kohaselt komisjon ekslikult eeldas, et kõik hageja poolt välja pakutud 16 isikut töötavad paralleelselt kogu projekti jaoks.
   Samuti väidab hageja, et komisjon rikkus EÜ artiklist 253 tulenevat põhjenduste esitamise kohustust ning ei andnud kohast informatsiooni, mida hageja nõudis oma pakkumise tagasilükkamise aluste kohta. Hageja väidab, et komisjon rikkus hea halduse ja hoolsuse põhimõtteid tegutsedes märkimisväärse hilinemisega ja jättes andmata adekvaatsed vastused pakkumiste eelsetele hageja teabetaotlustele.
   
      (1)  ELT S 2004/73- 061407.
   
      (2)  Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa Ühenduste üldeelarve suhtes kohaldatavat finantsmäärust (EÜT L 248, 16.9.2002, lk 1).
   
      (3)  Nõukogu 18. juuni 1992. aasta direktiiv 92/50/EMÜ, millega kooskõlastatakse riiklike teenuslepingute sõlmimise kord (EÜT L 209, 24.7.1992, lk 1).